  Виталий Пронин Ижысь Ленин ёросын та нуналъёсы сӥё-дано усьтӥськиз инвалид егитъёслы чаклам центр — отын соос ваньмон дырзэс ортчытыны быгатозы. Таӵеез, Ижын сяна, кунамы нокытын ӧвӧл на. Ижысь инвалидъёслы центрын шудыны луоз шоуданэн.Фото: «Егит гвардия» огазеяськонлэн Удмуртиысь ёзэтэзлэн «ВКонтакте» бамысьтыз Кык вӧл-вӧл висъетын пуктылэмын ӝӧкъёс, пуконъёс, огаз борддораз — бадӟым экран. Нимысьтыз сэрег висъямын ляб адӟисьёслы теннисэн — шоуданэн — шудон ӝӧк: теннис туп корт юдэсъёсын тырмытэмын, ӝӧк вылтӥ кудпала ширтэмзэ сукыр мурт куараезъя кылэ, ваче шудӥсезлы лэзья. Татын егитъёс понна радъяськозы пӧртэм ужрадъёс — мастер-классъёс, нимо-дано адямиосын пумиськонъёс, ӵошатсконъёс, шудонъёс, визь сынанъёс. Пусйымон: центрез кылдытӥзы «Егит гвардия» огазеяськонлэн Удмурт ёзысьтыз мыло-кыдоос. Ижысь Клубной урамысь одӥг юртысь буш висъетъёсты шедьтӥзы, сое тупатъяны уксё утчазы, асьсэлэн кисыысьтызы но поттӥзы. Озьы ас кужыменызы сое быдэсак выльдӥзы. — Егитъёслэн огазеяськонъёссы кунамы трос. Но одӥг улосысь но кылэме ӧвӧл, кытын ке егитъёс та выллем центр усьтӥзы шуыса — нокин косытэк-курытэк, асьсэ мылкыдынызы, кужыменызы. Удмуртиысь огазеяськон та ласянь котькинлы адӟем карымон. Малпазы — лэсьтӥзы! Оскисько: Ижысь Ленин ёросын гинэ ӧвӧл, мукет интыосын но кылдозы та выллем центръёс. Егитъёс отын ваньмон дырзэс пайдаё ортчытыны быгатозы, — центрез сӥё-дано усьтон ужрадын шуиз Удмуртиысь Тӧролэн но Правительстволэн администрациенызы кивалтӥсь Сергей Смирнов. — Табере татын пумиськылон интымы луоз. Сӧсыръёслы гинэ ӧвӧл, котькуд егит муртлы ӧсъёсмы усьтэмын, — шуиз та центрез радъянэ пыриськем нылаш Елена Суслопарова. Е. Суслопарова ачиз но воксё уг адӟы. Но со туж усто шудэ шоуданэн: пыртэмын Россиысь инвалид егитъёс пӧлын теннисэн шудӥсьёслэн сборноязы. Кемалась ик ӧвӧл Подмосковьеын ортчем ӵошатсконын 4-тӥ интые потӥз. Центре лыктӥсьёсты, сукыръёсты табере дышетоз шоуданэн шудыны, ваньмон дырзэс тунсыко но пайдаё ортчытыны юрттоз. Елена Тугашова  